«Uchadi, uchmaydi, uchadi, uchmaydi». Dushanbe-Toshkent reysi atrofida nima gaplar?

20 fevral kuni amalga oshirilishi kerak bo‘lgan, ammo Somon Air aviakompaniyasi aybi bilan amalga oshmagan, 3 kun kechikib, bugun, 23 fevral kuni, soat 13:00da amalga oshirilishi aytilgan Dushanbe-Toshkent reysi yana qoldirilgan. Ayni vaqtda Somon Air aviakompaniyasi matbuot xizmati bunga izoh bermayapti.
Shuningdek, Dushanbe aeroportida ham bu reys amalga oshmayotganining sababini tushuntirib bera olishmayapti.
«Reys bugungi jadvalda edi, biz bu reys yo‘lovchilariga xizmat ko‘rsatishga tayyorlanayotgan edik. Ammo nima uchun reys qoldirilganini bilmaymiz», - deya Dushanbe aeroporti matubot xizmati kotibi Jamila Huseynovaning so‘zlarini keltirgan Asia-Plus.
Kelishuv faqat so‘zda edimi?

25 yildan buyon kutilayotgan ilk Dushanbe-Toshkent reysi 20 fevral kuni amalga oshirilishi lozim edi. Lekin Toshkent Xalqaro aeroporti Tojikiston aviakompaniyasiga parvozni amalga oshirishga ruxsat bermagandi. Bunga Dushanbe tomoni ba'zi hujjatlarni Toshkentga yubormagani sabab bo‘ldi. Shundan so‘ng, Somon Air aviakompaniyasining ushbu holat uchun javobgar tijorat direktori Alisher Rustamov boshchiligidagi barcha mas'ul shaxslar jazolandi va ishdan bo‘shatildi.
Ma'lum bo‘lishicha, Toshkentga yuborilgan so‘rovda doimiy reyslar uchun emas, charter reyslar nazarda tutilgandi, qolaversa so‘rov yakshanba kuni, 19 fevralda, parvoz kuniga bir kun qolganida yuborilgan.
Bundan tashqari, Toshkentda hanuz Somon Air aviakompaniyasi vakolatxonasi ochilmagan, O‘zbekistonda chiptalar sotilishi yo‘lga qo‘yilmagan.
Somon Air sukut saqlamoqda

Somon Air aviakompaniyasi aybdorligini tan oldi, ammo savollarga javob berilmadi.
«Somon Eyr» rahbariyatining vaziyat bo‘yicha sinchkovlik bilan o‘tkazgan tekshiruvlaridan keyin aniqlandiki, hujjatlar paketi aviakompaniya tomonidan O‘zbekistonga o‘z vaqtida yuborilmagan. Bu vaziyat uchun javobgar bo‘lgan barcha shaxslar, xususan, tijorat ishlari bo‘yicha direktor Alisher Rustamov jazolandi va ishdan chetlatildi.
Ayni vaqtda ikki aviakompaniya o‘rtasida jarayonning texnik jihatlari hal qilinmoqda. Dushanbe - Toshkent - Dushanbe yo‘nalishidagi parvozlar yaqin vaqtlar ichida amalga oshirilishi kerak.
Aviakompaniya 20 fevral kuni  Dushanbe - Toshkent reysi uchun chipta olgan yo‘lovchilardan va O‘zbekistondagi hamkorlardan keltirilgan noqulaylik uchun uzr so‘raydi», deyilgan aviakompaniya press-relizida.
Savollar ochiq qolmoqda

Masalan, nima uchun hujjatlar o‘z vaqtida emas, reys 20 fevral kuni amalga oshirilishi 1 oydan buyon ma'lum bo‘lgani holda, 19 fevral kuni yuborilgan? Nima uchun haligacha Toshkentda vakolatxona ochilmagan? Buning uchun ham yetarlicha vaqt bo‘lgandi. Nima uchun aviakompaniya doimiy reyslar haqida gapirgan, holbuki gap bu haqida ketmagan bo‘lsa?
Aviakompaniya yuqorida keltirilgan savollarni hal qilmasdan turib, «yaqin vaqtlar ichida» reysni amalga oshiradimi?
Asia-Plus xabariga ko‘ra, Dushanbedan reyslar doimiy reyslar bo‘lmaydi.
Bu tushunarsiz vaziyatga izoh so‘ralib, tegishli tashkilotlarga, xususan Tojikiston transport vazirligi hamda Fuqarolik aviatsiyasi boshqarmasiga murojaat qilingan, lekin hech qanday javob bo‘lmagan.
Uzoq kutilgan «Dushanbe — Toshkent» reysi amalga oshmadi. Sabab?